Swaar strawwe vir vier wat bejaarde vermoorMarie Verwey. (Foto: verskaf) Die 81-jarige Marie Verwey, wat in Februarie 2017 in haar gastehuis in Paradyskloof in Stellenbosch beroof en vermoor is, se vier moordenaars is swaar strawwe opgelê. Nicolize Geldenhuys, Jerome Hendricks, Enrico Malherbe en Andre Coetzee is kort ná Verwey se moord in hegtenis geneem. Geldenhuys het vantevore as ŉ versorger vir die Verwey-egpaar gewerk en Hendricks was haar vriend. ŉ Buurman het op Verwey se liggaam afgekom toe die huishulp, Emily Julius, huis toe gebel het en daar geen antwoord was nie. “Hulle het haar gekry op die stoel waar sy altyd in die sitkamer gesit het. Sy het veelvuldige steekwonde opgedoen,” het Francois Verwey, Marie se seun, destyds gesê. Sy is uiteindelik meer as 60 keer met ŉ skerp voorwerp in die Villa Merwe-gastehuis gesteek. “My ma was ŉ baie mooi en goed versorgde vrou met die sagste geaardheid wat altyd gesê het sy wil in vrede leef met haar naaste. My ma was ook ŉ baie goeie sakevrou en het haar gastehuis baie suksesvol opgebou. Ons sal haar altyd onthou as ŉ ware dame met ŉ sagte gees wat die Here gedien het en baie geliefd was onder haar vriende en die gemeenskap. My ma was 80 jaar oud en moes met ŉ loopraam loop en was totaal weerloos,” het Francois gesê. Die hooggeregshof in Kaapstad het Geldenhuys, die baasbrein, lewenslange tronkstraf opgelê vir die moord op Verwey en 15 jaar tronkstraf vir gewapende roof. Hendricks het 28 jaar tronkstraf gekry vir moord en 12 jaar vir gewapende roof. Malherbe en Coetzee het elk 23 jaar tronkstraf gekry vir moord en 12 jaar tronkstraf elk vir gewapende roof. Die Wes-Kaapse polisie het die ondersoekers in die saak bedank vir hulle toewyding om te verseker die vier word gevonnis.